**ZAKONODAVNI OKVIR:**

* Zakon o proračunu („Narodne novine“, broj 87/08, 136/12 i 15/15)
* Pravilnik o postupku zaduživanja te davanja jamstava i suglasnosti jedinica lokalne i područne (regionalne) samouprave („Narodne novine, broj 55/09 i 139/10)

Jedinica lokalne i područne (regionalne) samouprave može se zaduživati uzimanjem kredita, zajmova i izdavanjem vrijednosnih papira. Ukupna **godišnja obveza**jedinice lokalne i područne (regionalne) samouprave može iznositi **najviše do 20 %** ostvarenih **prihoda** u godini koja prethodi godini u kojoj se zadužuje. Navedeno ograničenje **ne odnosi se na projekte** koji se sufinanciraju iz pretpristupnih programa i fondova **Europske unije** i na projekte iz područja unapređenja **energetske učinkovitosti.**

Sukladno Pravilniku o polugodišnjem i godišnjem izvještaju o izvršenju proračuna („Narodne novine“, broj 24/13 i 102/17), izvještaj o zaduživanju na domaćem i stranom tržištu novca i kapitala daje pregled zaduživanja u izvještajnom razdoblju po instrumentima zaduženja, valutnoj, kamatnoj i ročnoj strukturi.

Grad Novska je u polugodišnjem izvještajnom razdoblju od 01.01. do 30.06.2019. godine imao u otplati jedan dugoročni tuzemni kredit i dobivenu suglasnost Gradskog vijeća za zaduživanje dugoročnim tuzemnim kreditom za financiranje kapitalnog projekta „Klaster kulture na temeljima kulturne baštine povijesne jezgre Novske“.

Postojeći dugoročni tuzemni kredit u otplati odnosi se na kreditno zaduženje Grada Novske kod Privredne banke Zagreb d.d. za financiranje kapitalnih projekata izgradnje spojne ceste – obilaznica D 47 – Tina Ujevića i izgradnje pristupne infrastrukture do Poduzetničke zone Novska na iznos od 11.000.000,00 kn s valutnom klauzulom u eurima, rok otplate deset godina bez počeka. Navedeno kreditno zaduženje odobrilo je Gradsko vijeće Grada Novske Na iskorišteni iznos kredita (1.427.965,36 EUR) obračunava se redovna godišnja fiksna kamatna stopa u visini 3,69 %. Naplata glavnice i redovne kamate vrši se tromjesečno na zadnji dan svakog tromjesečja, i to počevši od 31.12.2013. godine koji je definiran kao datum prijenosa kredita u otplatu Dodatkom II Ugovora od 10.09.2013. godine. Prema otplatnom planu dugoročnog tuzemnog kredita otplata kredita započela je s 1.1.2014. i trajat će do 31.12.2023. godine. Navedeno kreditno zaduženje odobrilo je Gradsko vijeće Grada Novske na sjednici održanoj 05.07. 2011. godine („Službeni vjesnik“, broj 29/11).

Na 20. sjednici održanoj 30.05.2019. godine Gradsko vijeće Grada Novske donijelo je Odluku o kreditnom zaduženju („Službeni vjesnik“, broj 30/19) podizanjem dugoročnog tuzemnog kredita za financiranje kapitalnog projekta „Klaster kulture na temeljima kulturne baštine povijesne jezgre Novske“ kod Hrvatske poštanske banke d.d. na iznos od 25.000.000,00 kn uz fiksnu nominalnu kamatnu stopu od 1,50 % na rok otplate 10 godina bez počeka u jednakim mjesečnim ratama i jednokratnu naknadu za obradu zahtjeva u visini 0,30 % na iznos odobrenog kredita. Kredit će se koristiti sukcesivno na temelju dokumentacije od strane korisnika kredita, i to isplatom na račun dobavljača. Vlada Republike Hrvatske je na 176. sjednici održanoj 29.08.2019. godine donijela Odluku o davanju suglasnosti Gradu za zaduženje kod Hrvatske poštanske banke d.d., Zagreb.